水輪聯句
作者：蘇舜欽
朝代：宋

paragraphs: 痛矣真源喪，紛紜物象來。
水輪今若此，此事亦宜哉。
上下車交輻，周旋斗轉魁。
咸淵日微墮，仙窟月初開。
旁柅從爲用，垂絙重亦回。
枘多初不曉，機密暗相該。
圃外滄浪洩，庭間霹靂摧。
玉飛千仞表，纓挂九泉隈。
翻覆殊難定，牽連巧自媒。
建瓴今比速，抱甕此相哀。
平眡曾無覺，深窺遂可猜。
團團釋子壁，軋軋雁王臺。
解見陶埏運，寧觀將轂推。
造端原有發，汲用始知材。
本異道家意，定遭怡士咍。
轉圓非雅具，欹器有深災。
持滿忘前監，相傾自下催。
流風無以復，視此一裴回。